P6_TA(2005)0018

Αντισημιτισμός και ρατσισμός, επέτειος της απελευθέρωσης του Άουσβιτς

Ψήφισμα του Ευρωπαϊκού Κοινοβουλίου σχετικά με τη διατήρηση της μνήμης του ολοκαυτώματος, τον αντισημιτισμό και το ρατσισμό

Το Ευρωπαϊκό Κοινοβούλιο,

- έχοντας υπόψη τα άρθρα 2, 6, 7 και 29 της Συνθήκης για την Ευρωπαϊκή Ένωση και το άρθρο 13 της Συνθήκης ΕΚ, που δεσμεύουν τα κράτη μέλη να τηρούν τα ύψιστα δυνατά πρότυπα όσον αφορά τα δικαιώματα του ανθρώπου και την απαγόρευση των διακρίσεων, καθώς και τον Ευρωπαϊκό Χάρτη Θεμελιωδών Δικαιωμάτων,

- έχοντας υπόψη τα προηγούμενα ψηφίσματά του για το ρατσισμό, την ξενοφοβία και τον αντισημιτισμό της 27ης Οκτωβρίου 1994 [1], της 27ης Απριλίου 1995 [2], της 26ης Οκτωβρίου 1995 [3], της 30ής Ιανουαρίου 1997 [4] και της 16ης Μαρτίου 2000 [5], έχοντας υπόψη την έκθεση της Εξεταστικής Επιτροπής για τον Ρατσισμό και την Ξενοφοβία, του 1990, καθώς και τη Γραπτή Δήλωση του Ευρωπαϊκού Κοινοβουλίου της 7ης Ιουλίου 2000 για τη διατήρηση της μνήμης του Ολοκαυτώματος [6],

- έχοντας υπόψη τον Κανονισμό του Συμβουλίου (ΕΚ) αριθ. 1035/97 της 2ας Ιουνίου 1997 για την ίδρυση Ευρωπαϊκού Παρατηρητηρίου των Φαινομένων Ρατσισμού και Ξενοφοβίας [7] (EUMC), τις διάφορες εκθέσεις του EUMC για το ρατσισμό στην ΕΕ, περιλαμβανομένων των εκθέσεων "Αντισημιτικές εκδηλώσεις στην ΕΕ, κατά την περίοδο 2002-2003" και "Ενδείξεις περί αντισημιτισμού στην Ευρωπαϊκή Ένωση" που δημοσιεύθηκαν αμφότερες το Μάρτιο του 2004,

- έχοντας υπόψη τη Δήλωση του Βερολίνου που εξέδωσε η Δεύτερη Διάσκεψη του ΟΑΣΕ για τον Αντισημιτισμό, η οποία πραγματοποιήθηκε στο Βερολίνο στις 28- 29 Απριλίου 2004, και τον πρόσφατο ορισμό από τον ΟΑΣΕ του Ειδικού Εκπροσώπου για τον Αντισημιτισμό,

- έχοντας υπόψη τη Δήλωση που εξέδωσε το Διεθνές Φόρουμ της Στοκχόλμης για το Ολοκαύτωμα, το οποίο συνήλθε στη Στοκχόλμη στις 26- 28 Ιανουαρίου 2000, και η οποία ζητούσε να ενισχυθεί η παιδεία σχετικά με το Ολοκαύτωμα,

- έχοντας υπόψη τον ορισμό της 27ης Ιανουαρίου 2005 ως Ημέρας Ανάμνησης του Ολοκαυτώματος σε διάφορα κράτη μέλη της ΕΕ,

- έχοντας υπόψη το άρθρο 108, παράγραφος 5, του Κανονισμού του,

A. λαμβάνοντας υπόψη ότι η 27η Ιανουαρίου 2005, 60ή επέτειος της ελευθέρωσης των κρατουμένων του στρατοπέδου θανάτου της ναζιστικής Γερμανίας στο Άουσβιτς-Μπίρκεναου, όπου συνολικά 1,5 εκατ. Εβραίοι, Ρόμα, Πολωνοί, Ρώσοι και άλλοι φυλακισμένοι διαφόρων εθνικοτήτων καθώς και ομοφυλόφιλοι εξοντώθηκαν, δεν αποτελεί μόνο σημαντική ευκαιρία για τους ευρωπαίους πολίτες να θυμηθούν και να καταδικάσουν την απύθμενη φρίκη και τραγωδία του Ολοκαυτώματος, αλλά και για να αντιμετωπίσουν την ανησυχητική άνοδο του αντισημιτισμού και ιδίως των αντισημιτικών επεισοδίων στην Ευρώπη, και για να διδαχθούν ξανά τα γενικότερα μαθήματα σχετικά με τους κινδύνους του κατατρεγμού ανθρώπων εξαιτίας της φυλής τους, της εθνοτικής τους προέλευσης, του θρησκεύματός τους, της κοινωνικής τους κατάταξης, των πολιτικών πεποιθήσεων ή του σεξουαλικού τους προσανατολισμού,

Β. λαμβάνοντας υπόψη ότι δεν θα πρέπει η Ευρώπη να ξεχάσει την ιστορία της: τα στρατόπεδα συγκέντρωσης και εξόντωσης που κατασκεύασαν οι Γερμανοί Ναζί συγκαταλέγονται στις πλέον οδυνηρές και επαίσχυντες σελίδες της ιστορίας της ηπείρου μας· λαμβάνοντας υπόψη ότι τα εγκλήματα που διαπράχθηκαν στο Άουσβιτς πρέπει να διατηρηθούν στη μνήμη των μελλοντικών γενεών, ως προειδοποίηση κατά τέτοιων γενοκτονιών που οφείλονται στην περιφρόνηση των άλλων ανθρώπινων όντων, στο μίσος, τον αντισημιτισμό, το ρατσισμό και τον ολοκληρωτισμό,

Γ. λαμβάνοντας υπόψη ότι εξακολουθούν να γίνονται διακρίσεις για θρησκευτικούς και εθνοτικούς λόγους σε διάφορα επίπεδα, παρά τα σημαντικά μέτρα που έχει λάβει η Ευρωπαϊκή Ένωση κατ' εφαρμογή του άρθρου 13 της Συνθήκης ΕΚ,

Δ. λαμβάνοντας υπόψη ότι οι Εβραίοι νοιώθουν στην Ευρώπη έντονη ανασφάλεια λόγω του αντισημιτισμού που διαδίδεται μέσω του Διαδικτύου και εκδηλώνεται με τη βεβήλωση συναγωγών, κοιμητηρίων και άλλων θρησκευτικών τόπων και με επιθέσεις κατά εβραϊκών σχολείων και πολιτιστικών κέντρων και κατά Εβραίων στην Ευρώπη προκαλώντας πολλούς τραυματισμούς,

Ε. λαμβάνοντας υπόψη ότι το Ολοκαύτωμα έχει σφραγίσει τη συνείδηση των Ευρωπαίων, ιδίως με το εγκληματικό μίσος κατά των Εβραίων και των Ρόμα λόγω της φυλετικής ή θρησκευτικής τους ταυτότητας, αλλά μολοντούτο ο αντισημιτισμός και οι φυλετικές και θρησκευτικές προκαταλήψεις εξακολουθούν να αποτελούν σοβαρότατη απειλή κατά των θυμάτων τους και κατά των ευρωπαϊκών και διεθνών αξιών της δημοκρατίας, των δικαιωμάτων του ανθρώπου και του κράτους δικαίου, και επομένως και κατά της γενικής ευρωπαϊκής και παγκόσμιας ασφάλειας,

ΣΤ. λαμβάνοντας υπόψη ότι χρειάζεται συνεχής διάλογος με τα μέσα ενημέρωσης σχετικά με τον τρόπο με τον οποίο η εκ μέρους τους αναφορά και σχολιασμός των γεγονότων μπορεί να συμβάλει θετικά ή αρνητικά στην αντίληψη και κατανόηση των θρησκευτικών, εθνοτικών και φυλετικών θεμάτων, καθώς και στην παρουσίαση της ιστορικής αλήθειας,

1. αποτίνει φόρο τιμής σε όλα τα θύματα του ναζισμού και είναι πεπεισμένο ότι η διαρκής ειρήνη στην Ευρώπη πρέπει να βασίζεται στην ανάμνηση της ιστορίας της· απορρίπτει και καταδικάζει τις ρεβιζιονιστικές απόψεις και την άρνηση του Ολοκαυτώματος ως επονείδιστες και αντίθετες προς την ιστορική αλήθεια· εκφράζει ανησυχία για την άνοδο των εξτρεμιστικών και ξενοφοβικών κομμάτων και την αυξανόμενη απήχηση των απόψεών τους στην κοινή γνώμη·

2. καλεί τα θεσμικά όργανα της Ευρωπαϊκής Ένωσης, τα κράτη μέλη και όλα τα δημοκρατικά πολιτικά κόμματα της Ευρώπης:

- να καταδικάσουν κάθε μορφή μισαλλοδοξίας και υποκίνησης του φυλετικού μίσους καθώς και όλες τις πράξεις παρενόχλησης ή ρατσιστικής βίας,

- να καταδικάσουν ειδικότερα και ανεπιφύλακτα κάθε πράξη και έκφραση αντισημιτισμού, οποιασδήποτε μορφής,

- να καταδικάσουν ιδιαίτερα κάθε πράξη βίας που έχει ως κίνητρο το θρησκευτικό ή φυλετικό μίσος ή τη μισαλλοδοξία, συμπεριλαμβανομένων των επιθέσεων κατά τοποθεσιών, χώρων και ιερών που συνδέονται με την εβραϊκή, την ισλαμική ή με άλλες θρησκείες, καθώς και κατά των μειονοτήτων, όπως οι Ρόμα·

3. παροτρύνει το Συμβούλιο και την Επιτροπή, καθώς και τα διάφορα επίπεδα τοπικής, περιφερειακής και εθνικής διακυβέρνησης στα κράτη μέλη, να συντονίσουν τα μέτρα που λαμβάνουν προς καταπολέμηση του αντισημιτισμού και των επιθέσεων κατά μειονοτήτων όπως οι Roma και οι μετανάστες στα κράτη μέλη, ούτως ώστε να προστατεύσουν τις αρχές της ανοχής και της απαγόρευσης των διακρίσεων και να προάγουν την κοινωνική, οικονομική και πολιτική ενσωμάτωση·

4. είναι πεπεισμένο ότι στις προσπάθειες αυτές πρέπει επίσης να περιληφθεί η προώθηση διαλόγου και συνεργασίας μεταξύ των διαφόρων συνιστωσών της κοινωνίας σε τοπικό και εθνικό επίπεδο, συμπεριλαμβανομένου του διαλόγου και της συνεργασίας μεταξύ των διαφόρων πολιτιστικών, εθνικών και θρησκευτικών κοινοτήτων·

5. επιβεβαιώνει την πεποίθησή του ότι η μνήμη και η παιδεία αποτελούν ζωτικής σημασίας συνιστώσες της προσπάθειας να καταστούν η μισαλλοδοξία, οι διακρίσεις και ο ρατσισμός στοιχείο του παρελθόντος, παροτρύνει δε το Συμβούλιο, την Επιτροπή και τα κράτη μέλη να ενισχύσουν την καταπολέμηση του αντισημιτισμού και του ρατσισμού μέσω της προαγωγής της συνειδητοποίησης, ιδίως μεταξύ των νέων, όσον αφορά την ιστορία και τα διδάγματα του Ολοκαυτώματος:

- ενθαρρύνοντας τη διατήρηση της μνήμης του Ολοκαυτώματος, μεταξύ άλλων με τον ορισμό της 27ης Ιανουαρίου ως Ευρωπαϊκής Ημέρας Ανάμνησης του Ολοκαυτώματος σε ολόκληρη την ΕΕ,

- ενισχύοντας την παιδεία για το Ολοκαύτωμα, χρησιμοποιώντας όλα τα μνημεία του Ολοκαυτώματος, και ειδικότερα το Μουσείο Άουσβιτς-Μπίρκεναου (Państwowe Muzeum Auschwitz-Birkenau w Oświęcimiu) και το Κέντρο Πληροφοριών του Βερολίνου για το Ολοκαύτωμα (Stiftung Denkmal fur die ermordeten Juden Europas) ως ευρωπαϊκούς πόρους, καθιστώντας τη σχετική με το Ολοκαύτωμα παιδεία και την Ευρωπαϊκή ιθαγένεια κοινώς αποδεκτά στοιχεία της σχολικής ύλης σε ολόκληρη την Ευρώπη και εντάσσοντας τη σημερινή μάχη κατά του ρατσισμού, της ξενοφοβίας και του αντισημιτισμού στο πλαίσιο της εμπειρίας του Ολοκαυτώματος (Shoah),

- διασφαλίζοντας ότι τα σχολικά προγράμματα στις 25 χώρες της ΕΕ θα προβλέπουν ότι ο Δεύτερος Παγκόσμιος Πόλεμος θα διδάσκεται με την υψίστη δυνατή ιστορική ακρίβεια και αξιοποιώντας την πρόβλεψη που ενέγραψε το Κοινοβούλιο στον προϋπολογισμό 2005 με την οποία σχολεία από ολόκληρη την ΕΕ θα μπορούν να θέτουν υπό την προστασία τους τάφους και μνημεία πολέμου·

6. χαιρετίζει τη δεδηλωμένη πρόθεση της Προεδρίας του Λουξεμβούργου να συνεχίσει τις διακοπείσες συζητήσεις όσον αφορά την πρόταση απόφασης πλαίσιο του Συμβουλίου για την καταπολέμηση του Ρατσισμού και της Ξενοφοβίας [8] και παροτρύνει το Συμβούλιο να επιτύχει συμφωνία για την απαγόρευση της υποκίνησης του φυλετικού και θρησκευτικού μίσους σε ολόκληρη την ΕΕ, διατηρώντας ταυτόχρονα τη νόμιμη ελευθερία της έκφρασης·

7. καλεί την Επιτροπή να αρχίσει να επανεξετάζει την εφαρμογή της οδηγίας περί φυλετικής ισότητας 2000/43/ΕΚ [9] με σκοπό την ενίσχυση των μέτρων της Ευρωπαϊκής Ένωσης κατά των διακρίσεων, και να οργανώσει μεγάλη διάσκεψη με τη συμμετοχή όλων των ενδιαφερομένων παραγόντων, ιδίως των πολιτικών αντιπροσώπων, των δημοσίων οργανισμών σε εθνικό, περιφερειακό και τοπικό επίπεδο, καθώς και των ΜΚΟ και των συλλόγων που αναπτύσσουν δράση σε αυτό τον τομέα·

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις και τα κοινοβούλια των κρατών μελών και των υποψηφίων προς προσχώρηση χωρών.

[1] ΕΕ C 323 της 21.11.1994, σ. 154.

[2] ΕΕ C 126 της 22.5.1995, σ. 75.

[3] ΕΕ C 308 της 20.11.1995, σ. 140.

[4] ΕΕ C 55 της 24.2.1997, σ. 17.

[5] ΕΕ C 377 της 29.12.2000, σ. 366.

[6] ΕΕ C 121 της 24.4.2001, σ. 503.

[7] ΕΕ L 151 της 10.6.1997, σ. 1.

[8] ΕΕ C 75 Ε της 26.3.2002, σ. 269.

[9] ΕΕ L 180 της 19.7.2000, σ. 22.

--------------------------------------------------